Bodil Kornbek (KRF), 2002-04-30:
Jeg tror, jeg har udtrykt det før, men jeg vil i hvert fald gerne takke Dansk Folkepartis ordfører for at have rejst denne her debat, da vi mener, at det er et problem, og dermed bør vi også have fokus på det.
Hvis der er nogen, der skulle være i tvivl, er det her ikke for Kristeligt Folkeparti en diskussion for eller imod porno, men det er i høj grad en diskussion om, hvilken plads pornoen skal have i vores samfund.
Faktum er jo, at pornoen fylder utrolig meget i det offentlige rum.
Det såkaldt særlige danske frisind har
stor betydning for mange danskere, men jeg tror samtidig også, at frisindet kan misbruges.
Pornoen skal jo være et tilvalg og ikke et konstant fravalg.
Jeg var utrolig glad for, at socialministeren og ministeren for ligestilling, Henriette Kjær, reagerede positivt, da jeg spurgte, om en undersøgelse ikke kunne være en god idé, for i Kristeligt Folkeparti mener vi, at en undersøgelse netop er med til at belyse, hvordan vi kan gribe fat om de problemstillinger, der er.
Vi mener ikke, som andre også har sagt det, at formodninger er nok.
Det er vigtigt, at vi har en viden at basere vores indsats på, så der kan sættes ind, hvor det er nødvendigt, og hvor det også får effekt.
For det er vigtigt, at vi har et handlegrundlag, frem for at vi skal famle rundt i blinde.
Vi har nu i 30 år haft fri porno, og derfor er vi også nået til et punkt, hvor det ikke er et tabu længere, men hvor vi netop langt om længe kan diskutere de problemer, der er omkring de her ting.
Den fri porno, som for 30 år siden skulle være et frivilligt tilvalg,
Den fri porno må være for dem, som aktivt vælger den, og det skal ikke være noget, som hver eneste borger dagligt skal tvangskonfronteres med og tage stilling til.
Som det er blevet nævnt tidligere i dag, havde B.T. en artikel i går om, at 7-årige har sex på hjernen.
Det, der er vigtigt for Kristeligt Folkeparti, er, at det her drejer sig om at beskytte børn - selv små børn tæppebombes med sex og porno - og at også pædagoger og skolelærere begynder at slå alarm.
Danske børn bliver jo nærmest ofre for en tvangsmodning, fordi de alt for tidligt bliver introduceret til en voksenverden. Hvilke konsekvenser, der er af den tvangsmodning, kan være svære at overskue.
Børn, som først er ved at forstå og sætte ord på egen seksualitet, kan jo ikke forholde sig til og sortere nøgternt i den mængde, som møder dem.
Så vi må jo selvfølgelig som politikere sammen med forældre, skolen, alle ansvarlige, tage ansvar for det, der foregår i vort samfund.
Vi må have nogle klare og tydelige holdninger, vi må tage stilling, og vi må ikke være bange for at tage en konsekvens af det, vi ser, og dermed være med til at sætte nogle grænser.
For Kristeligt Folkeparti drejer det her sig faktisk også om ligestilling.
Der er kommet en ny bog på området, der hedder »Ung i en pornotid«, og deri er der bl.a. en medarbejder fra Videnscenter for Ligestilling, der siger, at hun frygter, pornoficeringen har negativ indflydelse på ligestillingen.
Det kan jeg godt forstå.
Rollefordelingen i pornoens verden er jo meget typisk mandlig dominans og kvindelig underkastelse.
Og den er blevet mere udtalt gennem de senere år, hvor mange billeder jo også indeholder elementer af vold, aggression og undertrykkelse.
Det er altså på tide, at vi tør stoppe op og stille os selv nogle spørgsmål: Hvad betyder det for unge piger at vokse op med at se kvinder blive nedgjort
og som oven i købet ser ud til at nyde denne underkastelse? Hvad betyder det for drenge og unge mænd konstant at se sig selv fremstillet som nogle, der har en eller anden mekanisk seksuel lyst, og som nogle, der kun kan dominere det andet køn?
Kan unge og børn af begge køn bare gå ud af pornografiens univers og ind i et andet rum, hvor de mødes og bør mødes som ligeværdige partnere?
Vi har brug for en kontant viden; vi har brug for nogle holdninger; vi har brug for at sætte en grænse.
I år 2000 havde vi den seneste debat på det her område, og da var det altså ikke muligt at samle et flertal om et forslag til vedtagelse.
Det er det i det mindste blevet nu, og det er jeg så glad for, selv om det så ikke er Kristeligt Folkepartis, SF's og Enhedslistens forslag.
Det havde jeg håbet på, men der bliver i hvert fald vedtaget noget, og det er jo så det.
Hvis der ikke kunne blive vedtaget noget, ville
jeg også mene, det havde været en falliterklæring.
Så under alle omstændigheder: Vi er blevet enige om noget, og jeg ser bare frem til, at der så også bliver sat noget konkret i værk.
Når vi fra Kristeligt Folkeparti er gået ind i denne debat, har vi faktisk haft et meget klart formål med det, og det er at sætte fokus på børn og unge.
Vi ønsker at beskytte dem mod pornografi, men vi ønsker også at udruste dem bedre til at vurdere den pornografi, de alligevel møder, og som de ikke bare kan lukke af for eller smide ud til højre.
Vi mener, det er helt nødvendigt, at vi bliver ved med at sætte fokus på det her område, for det er klart, også når det gælder sådan noget som internettet, at det jo ikke bare er noget, der forsvinder, eller noget, der kan styres.
Derfor, og på baggrund af vores holdninger, er vi jo under alle omstændigheder glade for, at der bliver vedtaget noget, og at vi dermed også får sat fokus på området.